પુરુષને જોવું ગમતું હોય છે અને સ્ત્રીને દેખાડવું. ફેશન, સૌંદર્ય-પ્રસાધનો, આભૂષણોનું અસ્તિત્વ એટલા માટે જ ટકી રહ્યું છે કે વિશ્ર્વની દરેક સ્ત્રીને એ છે એના કરતાં વધારે સુંદર, વધારે મોહક અને વધારે આકર્ષક દેખાવું છે. સરેરાશ સ્ત્રી એવું ઇચ્છતી હોય છે કે પુરુષ એના રૂપ-શ્રૃંગારને રસપૂર્વક નિહાળે. પુરુષને જેમ સ્ત્રીને ટગરટગર જોવું ગમે છે એમ સ્ત્રીને પણ પુરુષને જોવો ગમતો હોય છે. પુરુષના કપાળ અને ગાલ ઉપરના ઘાવવાળો ચહેરો, પાતળી કે ઘાટી મૂછો, બે દિવસની દાઢી, છાતી પરના ગૂંચળું વળેલા વાળ અને ખાસ તો શૂન્યમાં તાકતી પુરુષની આંખ, આ બધું સ્ત્રીને પણ મન ભરીને અનિમેષ જોવું હોય છે. પણ પુરુષને જેવી ખબર પડે કે કોઇ સ્ત્રી એને એકીટશે તાકી રહી છે. એટલે તરત જ એ વળતો પ્રહાર કરતો એને જ તાકે છે!